作者:韋應物
標題:春月觀省屬城，始憩東西林精舍
內容:因時省風俗，布惠迨高年。建隼出潯陽，整駕遊山川。白雲斂晴壑，群峰列遙天。嶔崎石門狀，杳靄香爐煙。榛荒屢罥掛，逼側殆覆顛。方臻釋氏廬，時物屢華妍。曇遠昔經始，於茲閟幽玄。東西竹林寺，灌注寒澗泉。人事既雲泯，歲月複已綿。殿宇餘丹紺，磴閣峭欹懸。佳士亦棲息，善身絕塵緣。今我蒙朝寄，教化敷裡鄽。道妙苟為得，出處理無偏。心當同所尚，跡豈辭纏牽。